text: 董懋中，字建叔，號黃庭，浙江紹興府山陰縣籍會稽縣人。生平.文簡公董玘曾孫。祖父董思近，雲南府知府。父董祖慶，號久所，父卒於官，哀毀扶柩北歸，事母盡孝，卒祀鄉賢。生三子：懋史、懋策、懋中。長兄董懋史，字周噩，萬曆二十八年庚子科舉人，授鄞縣學教諭，遷國子監博士，升撫州府同知，三署縣篆，有“董外公”之謠，升福建運同，以前事罷歸，崇禎二年己巳卒。次兄董懋策，字揆仲，太學生，精於易理，學者稱為“日鑄先生”，設帳於蕺山之陽，受徒講業，四方從遊者歲踰數百人，學舍不足，皆租屋而居，其月旦總課必糊名易書，列以等第，時人比之白鹿書院，遊成均，大司成馮夢楨待以國士。兄懋史，弟懋中相繼登第，而策獨不售，亡幾病卒，其友提學副使張汝霖為之私諡，置祠蕺山之巔。著述甚富，惟大易、床頭私錄、大學中庸講意、與徐渭合評李賀詩，藝林寶之。懋中事親以孝聞，敬二兄如嚴父，萬曆十九年登癸丑科進士，授直隸常州府武進縣知縣，有惠政，校士多拔單寒，出諸生劉光鬥於獄，擢刑部廣東清吏司主事，晉員外郎，出知寧國府知府，均徭役，抑豪強，士民立祠。升大理寺右寺副，天啟六年八月升尚寶司卿。七年丁卯任山西鄉試副考官。崇禎元年三月，以先前紏袁崇煥議欵之非，為科臣張承詔所駁，至是河南道御史範復粹復紏之，遂免官回籍閒住。崇禎二年，以察處借題辨復，改升京堂，列名逆案第八等。
metadata: erhwenkuo/wikipedia-zhtw
metadata: 董懋中 (萬曆進士)
metadata: https://zh.wikipedia.org/wiki?curid=7496487